**FYSIKERMØTET I OSLO : 7-9 AUGUST 2019**

Fysikermøtet 2019 arrangeres på Holmenkollen Park Hotell i Oslo, med fantastisk utsikt utover byen og fjorden. Vi ønsker alle velkommen til et givende og minnerikt møte, med faglig spennende foredrag, populærvitenskapelige innslag og markering av 50-årsjubileet for den første månelandingen. Dessuten inviteres deltagerne med til et sosialt kvelds-cruise på fjorden.

Programmet går over tre dager og har elementer som spenner fra grunnleggende forskning og utdanning, til fysikk i bruk for å løse store samfunnsutfordringer. Det vil bli plenum og parallellsesjoner, poster- og sponsorutstilling, og møteplasser for inspirasjon og idéutveksling om fysikkfagets utviklingsmuligheter i panoramaet skole, forskning, næringsliv og helsesektoren. Fysikermøtet i Oslo 2019 skal være en attraktiv møteplass for fysikere i Universitets- og høyskolesektoren, instituttsektoren, næringsliv, og fysikklærere i videregående skole. Utover forskning og læring av fysikkfaget, er Fysikermøtet en arena for studenter som navigerer i arbeidsmarkedet og for arbeidsgivere som rekrutterer fysikere til sin virksomhet. Arrangementet gir dessuten forskere muligheten til å presentere sine arbeider, pleie kontakter, få nye ideer og inspirasjon, og etablere kontakter for nye samarbeidsprosjekter.

Alle MSc og PhD kandidater vil i også få mulighet til presentere sitt arbeid som foredrag eller poster. Arrangementskomiteen planlegger ut fra 200 fornøyde deltagere.

Professor Serge Haroche, en av nobelprisvinnerne fra 2012, vil holde åpningsforedraget med tittelen Laser breakthroughs in basic science. Blant høydepunktene finner du også foredrag om Den første månelandingen og fremtidsvisjonene for bemannet romfart, ved Erik Tandberg, Climate research and challenges, ved Bjørn Samset, og et fysikkshow med Selda Ekiz.

I tillegg får du høre om hjernefysikk, utfordringene innen fusjonsenergi, bygningsintegrerte solceller, nanoteknologi, partikkelfysikk og akseleratorer, elektrisk sjøfart og mye mer. Plenumsforedragene skal holdes på et tilnærmet populærvitenskapelig nivå og gi tilhørerne et innblikk i alle de forskjellige temaene.

Dette må du ikke gå glipp av og gjør ditt bidrag til at mange fysikkvenner kommer! Det er mulighet for dagpakker for de som ikke har mulighet til å delta alle tre dager.

[Påmelding til Fysikermøtet](https://www.mn.uio.no/fysikk/english/research/news-and-events/events/conferences/fysikermotet-2019/index.html/)

Der finner du oppdatert program, praktisk informasjon og registrering.

Merk at Early bird tilbudet for registrering avsluttes 15. mai.